SLOVENČINA

APPLE INC.
SOFTVÉROVÁ LICENČNÁ ZMLUVA PRE macOS Sequoia

Určené na používanie so systémami značky Apple

PRED POUŽITÍM SOFTVÉRU APPLE SI POZORNE PREČÍTAJTE TÚTO SOFTVÉROVÚ LICENČNÚ ZMLUVU („LICENCIA“). POUŽÍVANÍM SOFTVÉRU APPLE VYJADRUJETE SÚHLAS S DODRŽIAVANÍM PODMIENOK TEJTO LICENCIE. AK NESÚHLASÍTE S PODMIENKAMI TEJTO LICENCIE, SOFTVÉR APPLE NEINŠTALUJTE ANI NEPOUŽÍVAJTE A V PRÍPADE, ŽE SA VÁM PRE PODMIENKY ZOBRAZIA MOŽNOSTI „SÚHLASÍM“ ALEBO „NESÚHLASÍM“, KLIKNITE NA „NESÚHLASÍM“. AK STE ZÍSKALI SOFTVÉR APPLE AKO SÚČASŤ ZAKÚPENÉHO HARDVÉRU APPLE A NESÚHLASÍTE S PODMIENKAMI TEJTO LICENCIE, MÔŽETE DO TERMÍNU NA VRÁTENIE VRÁTIŤ CELÝ BALÍK HARDVÉR/SOFTVÉR PRODUKTU APPLE DO PREDAJNE APPLE STORE ALEBO AUTORIZOVANÉMU DISTRIBÚTOROVI, U KTORÉHO STE HO ZAKÚPILI. PENIAZE VÁM BUDÚ VRÁTENÉ V SÚLADE S PRAVIDLAMI SPOLOČNOSTI APPLE OHĽADNE VRÁTENIA VÝROBKOV, KTORÉ NÁJDETE NA STRÁNKE https://www.apple.com/legal/sales-support/. PODMIENKOU VRÁTENIA PEŇAZÍ JE ODOVZDANIE CELÉHO BALÍKA HARDVÉR/SOFTVÉR.

DÔLEŽITÁ POZNÁMKA: V rozsahu, v ktorom bude tento softvér používaný na reprodukciu, modifikáciu, publikovanie a distribúciu rôznych materiálov, je vám licencia preň poskytnutá len na reprodukciu, modifikáciu, publikovanie alebo distribúciu materiálov, ktoré nie sú chránené autorskými právami, prípadne materiálov, ktorých autorské práva vlastníte vy alebo na reprodukciu, modifikáciu, publikovanie či distribúciu ktorých ste poverení, resp. oprávnení. Ak si nie ste istí svojimi právami na kopírovanie, úpravu, zverejnenie alebo distribúciu materiálov, obráťte sa na svojho právneho poradcu.

1. Všeobecné podmienky.
A. Softvér Apple (vrátane kódu Boot ROM), akýkoľvek softvér tretích strán, dokumentácia, rozhrania, obsah, písma a akékoľvek dáta dodávané spolu s touto Licenciou („Pôvodný Softvér Apple“) vrátane vylepšení jednotlivých funkcií, aktualizácií softvéru, bezpečnostných reakcií, systémových súborov alebo softvéru na obnovenie systému poskytovaného spoločnosťou Apple pre váš počítač značky Apple alebo podporované periférne zariadenie („Zmeny Softvéru Apple“), či už predinštalované v hardvéri značky Apple, v internom úložisku, na vymeniteľnom médiu, na disku, v ROM pamäti, alebo na iných nosičoch v akejkoľvek podobe (Pôvodný Softvér Apple a Zmeny Softvéru Apple sa súhrnne označujú ako „Softvér Apple“), sú vám licencované, nie predané spoločnosťou Apple Inc. („Apple“) len na použitie v súlade s podmienkami uvedenými v tejto Licencii. Spoločnosť Apple a/alebo jej poskytovatelia licencií si ponechávajú vlastníctvo samotného Softvéru Apple a vyhradzujú si všetky práva, ktoré vám výslovne neboli udelené. Súhlasíte s tým, že podmienky uvedené v tejto Licencii sa budú vzťahovať na ktorýkoľvek aplikačný softvér značky Apple, ktorý môže byť vopred nainštalovaný na vašom zariadení značky Apple, pokiaľ tento softvér neobsahuje vlastnú licenciu. V takom prípade súhlasíte s tým, že sa používanie daného produktu bude riadiť touto licenciou.

B. Spoločnosť Apple môže vydať ďalšie Zmeny Softvéru Apple. Prípadné Zmeny Softvéru Apple nemusia nevyhnutne obsahovať všetky existujúce funkcie alebo nové softvérové funkcie, ktoré spoločnosť Apple vydáva pre novšie alebo iné modely počítačov Apple. Podmienky uvedené v tejto Licencii sa vzťahujú na akékoľvek Zmeny Softvéru Apple poskytnuté spoločnosťou Apple, pokiaľ nie je k Zmenám Softvéru Apple pripojená osobitná licencia. V takom prípade používanie Softvéru Apple podlieha tejto priloženej licencii.

C. Vlastnícke práva a práva na duševné vlastníctvo voči obsahu zobrazenému alebo získanému prostredníctvom Softvéru Apple patria príslušnému vlastníkovi daného obsahu. Takýto obsah môže byť chránený autorským právom alebo ďalšími zákonmi a dohodami na ochranu duševného vlastníctva a jeho používanie môže podliehať podmienkam používania tretej strany, ktorá obsah poskytuje. Okrem tu uvedených výnimiek vám táto Licencia neudeľuje žiadne práva na používanie takéhoto obsahu ani nezaručuje, že tento obsah bude pre vás naďalej dostupný. Zakazuje sa vám opätovné zverejňovanie, opätovné vysielanie alebo reprodukovanie obrázkov, ku ktorým získate prístup cez aplikácie News alebo Mapy, v podobe samostatného súboru.

2. Práva a obmedzenia vyplývajúce z tejto Licencie.
A. Licencia na jednu kópiu predinštalovaného Softvéru Apple. Získavate obmedzenú neexkluzívnu licenciu na inštaláciu, používanie a spúšťanie naraz jednej (1) kópie Softvéru Apple na jednom počítači značky Apple, a to v súlade s pravidlami a podmienkami tejto Licencie, s výnimkou prípadov, keď ste získali Softvér Apple z obchodu Mac App Store, prostredníctvom automatického sťahovania alebo na základe multilicencie, zmluvy o údržbe či inej písomnej zmluvy od spoločnosti Apple. Napríklad podmienky tejto licencie na jednu štandardnú kópiu sa na vás vzťahujú v prípade, že ste Softvér Apple získali predinštalovaný na značkovom hardvéri Apple.

B. Licencia pre Mac App Store. Ak ste získali licenciu na Softvér Apple pri kúpe v obchode Mac App Store alebo prostredníctvom automatického sťahovania, vzťahujú sa na vás pravidlá a podmienky tejto Licencie v súlade s právami uvedenými v pravidlách používania služieb a obsahu, ktoré sa nachádzajú v Obchodných podmienkach mediálnych služieb spoločnosti Apple (Apple Media Services) (https://www.apple.com/legal/internet-services/itunes/sk/terms.html) („Pravidlá používania“) a získavate obmedzenú, neprenosnú, neexkluzívnu licenciu:

(i) na sťahovanie, inštalovanie, používanie a spúšťanie na osobné nekomerčné použitie jedného (1) exemplára Softvéru Apple priamo na každom počítači značky Apple so systémom macOS Sonoma, macOS Ventura, macOS Monterey, macOS Big Sur, macOS Catalina, macOS Mojave alebo macOS High Sierra („Počítač Mac“), ktorý vlastníte alebo spravujete;

(ii) ak ste komerčná entita alebo vzdelávacia inštitúcia, na stiahnutie, inštaláciu, používanie a spúšťanie jedného (1) exemplára Softvéru Apple na používanie buď: (a) jednotlivou osobou na každom z Počítačov Mac, ktoré vlastníte alebo spravujete, alebo (b) viacerými osobami na jednom zdieľanom Počítači Mac, ktorý vlastníte alebo spravujete. Napríklad jeden zamestnanec môže Softvér Apple používať na svojom zamestnaneckom stolnom Počítači Mac a prenosnom Počítači Mac alebo niekoľko študentov môže striedavo používať Softvér Apple na jednom Počítači Mac, ktorý sa nachádza v stredisku so zdrojmi alebo v knižnici; a 

(iii) na inštalovanie, používanie a spúšťanie až dvoch (2) ďalších exemplárov (inštancií) Softvéru Apple alebo softvéru pre operačné systémy staršie ako macOS alebo OS X či následných vydaní Softvéru Apple v rámci prostredí virtuálneho operačného systému na každom počítači značky Apple, ktorý vlastníte alebo spravujete, na ktorom sa Softvér Apple už používa, na účely: (a) vývoja softvéru; (b) testovania počas vývoja softvéru; (c) používania produktu macOS Server; alebo (d) osobného nekomerčného použitia.

S výnimkou prípadov výslovne povolených v časti 3 vás povolenie uvedené v časti 2B(iii) vyššie neoprávňuje na používanie virtualizovaných kópií alebo inštancií Softvéru Apple v spojení so službami typu stredisko služieb, zdieľanie času, zdieľanie terminálu, prenosová služba alebo iných podobných typov služieb. S výnimkou prípadov výslovne povolených v tejto časti 2B nesmiete Softvér Apple používať na spúšťanie akéhokoľvek operačného systému Apple vrátane systémov iOS, iPadOS, watchOS alebo tvOS v prostrediach virtuálnych operačných systémov na počítačoch Mac.

C. Multilicencia alebo licencia na údržbu. Ak ste získali Softvér Apple na základe multilicencie alebo programu licencií na údržbu Apple, podmienky vašej multilicencie alebo licencie na údržbu určujú počet kópií Softvéru Apple, ktoré ste oprávnení stiahnuť, nainštalovať, používať a spúšťať na značkových počítačoch Apple, ktoré vlastníte alebo máte k dispozícii. Všetky ostatné pravidlá a podmienky tejto Licencie sa vzťahujú na vaše používanie Softvéru Apple získaného na základe multilicencie alebo licencie na údržbu, okrem prípadov, keď to bude so spoločnosťou Apple písomnou formou dohodnuté inak.

D. Systémové požiadavky; Účet Apple. Softvér Apple je podporovaný len na značkovom hardvéri Apple, ktorý spĺňa systémové požiadavky stanovené spoločnosťou Apple. Navyše môže používanie a prístup k niektorým funkciám Softvéru Apple a Službám (definované v časti 6) vyžadovať, aby ste požiadali o jedinečnú kombináciu používateľského mena a hesla známu ako Účet Apple.

E. Písma. Na základe podmienok a pravidiel tejto Licencie môžete používať písma, ktoré sú súčasťou Softvéru Apple, s cieľom zobrazovať a tlačiť obsah pri používaní Softvéru Apple, avšak písma smiete vkladať do obsahu len v prípade, že je to povolené obmedzeniami vkladania, ktoré sú súčasťou daného typu písma. Tieto obmedzenia vkladania nájdete v paneli Kniha písiem/Náhľad/Zobraziť info.

F. Hlasy; titulky Live Captions. V súlade s podmienkami tejto Licencie môžete: (i) používať systémové hlasy obsiahnuté v Softvéri Apple („Systémové hlasy“) (1) počas používania Softvéru Apple a (2) na vytváranie vlastného originálneho obsahu a projektov na svoje osobné nekomerčné použitie; (ii) používať titulky Live Captions automaticky generované v zariadení v reálnom čase Softvérom Apple (ďalej len „Titulky Live Captions“), či už počas hovoru FaceTime alebo iným spôsobom, len na osobné nekomerčné použitie; a (iii) pomocou funkcie Personal Voice (Osobný hlas) vytvoriť v zariadení hlas, ktorý znie ako vy (ďalej len „Osobný hlas“), podľa vášho vlastného hlasu na vaše osobné nekomerčné použitie. Táto Licencia nepovoľuje žiadne ďalšie vytváranie ani používanie Systémových hlasov, titulkov Live Captions ani Osobného hlasu vrátane (okrem iného) použitia, reprodukcie, zobrazovania, verejného používania, nahrávania, publikovania alebo redistribúciu ktoréhokoľvek zo Systémových hlasov, titulkov Live Captions alebo Osobného hlasu na ziskové, neziskové, verejné či komerčné účely.

G. Funkcie a podpora aplikácie Fotky. Aplikácia Fotky v Softvéri Apple („Aplikácia Fotky“) nemusí podporovať niektoré formáty fotiek alebo videa. Používanie niektorých funkcií Aplikácie Fotky bude závisieť od funkcií vášho fotoaparátu alebo kamery. Synchronizácia fotiek s Aplikáciou Fotky a ľubovoľnými službami Apple alebo tretích strán môže viesť k strate dát. Grafika, hudba a témy prezentácií, ktoré sú súčasťou Aplikácie Fotky, sú určené len pre osobné, nekomerčné využitie v prezentáciách vytvorených v Aplikácii Fotky. Je zakázané používať, extrahovať alebo distribuovať, komerčne alebo za iným účelom, samostatné fotky, obrázky, grafiku, audio, video alebo podobné aktíva („Digitálne materiály“) obsiahnuté v Aplikácii Fotky alebo poskytované ako jej súčasť, alebo inak používať Digitálne materiály mimo kontextu, pre ktorý boli vytvorené ako súčasť Aplikácie Fotky.

H. Funkcie ukladania obsahu do vyrovnávacej pamäte.
1. V rozsahu, v akom spoločnosť Apple a/alebo jej pridružené spoločnosti umožňujú ukladanie určitého softvéru a/alebo obsahu do vyrovnávacej pamäte (napr. príslušný obsah z obchodu Mac App Store) (ďalej len „Oprávnený obsah Apple“), môžu určité funkcie Softvéru Apple (ďalej len „Funkcie ukladania obsahu do vyrovnávacej pamäte“) automaticky sťahovať a lokálne ukladať takýto Oprávnený obsah Apple do vyrovnávacej pamäte vášho počítača Apple, v ktorom je nainštalovaný Softvér Apple (na účely tejto sekcie sa bude takýto počítač Apple označovať ako „Mac s možnosťou ukladania do vyrovnávacej pamäte“). Používaním Funkcií ukladania obsahu do vyrovnávacej pamäte Softvéru Apple súhlasíte s tým, že spoločnosť Apple môže stiahnuť Oprávnený obsah Apple a uložiť ho do vyrovnávacej pamäte vášho Macu s možnosťou ukladania do vyrovnávacej pamäte. Funkcie ukladania obsahu do vyrovnávacej pamäte Softvéru Apple môžete kedykoľvek vypnúť v časti Zdieľanie v Systémových nastaveniach svojho Macu s možnosťou ukladania do vyrovnávacej pamäte.

2. Funkcie ukladania obsahu do vyrovnávacej pamäte Softvéru Apple môžete používať iba na Macu s možnosťou ukladania do vyrovnávacej pamäte, ktorý vlastníte alebo používate, a to výlučne na účely urýchlenia doručenia Oprávneného obsahu Apple autorizovaným koncovým používateľom vo vašej domácnosti, spoločnosti alebo organizácii. Beriete na vedomie, že títo používatelia sa pred prijatím Oprávneného obsahu Apple budú pravdepodobne musieť osobitne prihlásiť do služieb Apple a že urýchlené doručenie Oprávneného obsahu Apple prostredníctvom Macu s možnosťou ukladania do vyrovnávacej pamäte nijako nezmení podmienky, ktoré upravujú prijatie Oprávneného obsahu Apple vami alebo koncovými používateľmi. 

3. Beriete na vedomie a súhlasíte s tým, že akékoľvek používanie Oprávneného obsahu Apple sa riadi príslušnými licenčnými podmienkami vzťahujúcimi sa na daný typ Oprávneného obsahu Apple, ktorý sa ukladá do vyrovnávacej pamäte. K týmto podmienkam patria okrem iného Obchodné podmienky mediálnych služieb spoločnosti Apple (Apple Media Services), Podmienky pre iCloud, Dohoda o používaní iTunes U Instructor, Licenčná zmluva pre iTunes U Software a/alebo príslušné licenčné podmienky, ktoré sú súčasťou sťahovaného softvéru, pokiaľ sťahovaný súbor neobsahuje svoju vlastnú osobitnú licenčnú zmluvu. Ak takúto zmluvu obsahuje, riadi sa ňou. Zoznam licenčných zmlúv na softvér spoločnosti Apple (SLA) nájdete tu: https://www.apple.com/legal/sla/. Beriete na vedomie a súhlasíte s tým, že používaním Funkcií ukladania obsahu do vyrovnávacej pamäte a uložením Oprávneného obsahu Apple do vášho Macu s možnosťou ukladania do vyrovnávacej pamäte nezískavate žiadne ďalšie práva okrem tých, ktoré sú vám udelené na základe príslušných licenčných podmienok pre daný Oprávnený obsah Apple, a ani to nepredstavuje poskytnutie, zrieknutie sa alebo iné obmedzenie akýchkoľvek práv spoločnosti Apple alebo iných vlastníkov autorských práv vo vzťahu k Oprávnenému obsahu Apple.

4. Nemáte oprávnenie nasadzovať svoj Mac s možnosťou ukladania do vyrovnávacej pamäte so zapnutými Funkciami ukladania obsahu do vyrovnávacej pamäte v sieti, ktorú nevlastníte alebo nespravujete (alebo pre ktorú nemáte oprávnenie na jej použitie na tento účel), ani nesmiete povoliť prístup k Oprávnenému obsahu Apple koncovým používateľom mimo vašej domácnosti, spoločnosti či organizácie. Súhlasíte s tým, že Funkcie ukladania obsahu do vyrovnávacej pamäte budete používať výhradne na osobné nekomerčné účely alebo na interné účely v rámci vašej spoločnosti či organizácie a budete ich používať výlučne spôsobom uvedeným v týchto podmienkach. Tretím stranám nesmiete poskytnúť žiadnu službu, ktorá sa integruje alebo ktorá spolupracuje so službami či informáciami poskytovanými Funkciami ukladania obsahu do vyrovnávacej pamäte alebo ktorá akýmkoľvek spôsobom používa Funkcie ukladania obsahu do vyrovnávacej pamäte.

5. Zapnutím Funkcií ukladania obsahu do vyrovnávacej pamäte v Softvéri Apple vyjadrujete súhlas s tým, že spoločnosť Apple môže ukladať, monitorovať a ochraňovať Oprávnený obsah Apple vo vašom Macu s možnosťou ukladania do vyrovnávacej pamäte a môže na tieto účely zhromažďovať a používať technické informácie o vašom Macu s možnosťou ukladania do vyrovnávacej pamäte a o súvisiacich sieťach vrátane (okrem iného) hardvérových identifikátorov a IP adries. Súhlasíte s tým, že nebudete vypínať, narúšať, násilne prenikať, obchádzať ani inak zasahovať do mechanizmov overovania, ukladania, autentifikácie, digitálneho podpisovania, riadenia digitálnych práv alebo iných bezpečnostných mechanizmov implementovaných v Softvéri Apple, službách, Oprávnenom obsahu Apple alebo v inom softvéri či technológii Apple ani nebudete umožňovať takéto konanie iným osobám. 

6. Spoločnosť Apple si vyhradzuje právo ukončiť možnosť ukladania Oprávneného obsahu Apple do vyrovnávacej pamäte vášho Macu s možnosťou ukladania do vyrovnávacej pamäte (napr. obsah, ktorý ste v minulosti uložili do vyrovnávacej pamäte, už nemusí byť k dispozícii na následné uloženie do vyrovnávacej pamäte) a právo na základe vlastného uváženia odstrániť akýkoľvek Oprávnený obsah Apple uložený vo vyrovnávacej pamäti vášho Macu s možnosťou ukladania do vyrovnávacej pamäte, pričom v takom prípade nemá spoločnosť Apple voči vám žiadne záväzky. Beriete na vedomie, že ukladanie Oprávneného obsahu Apple do vyrovnávacej pamäte nemusí byť k dispozícii vo všetkých krajinách alebo regiónoch. Oprávnený obsah Apple uložený do vyrovnávacej pamäte môžete kedykoľvek odstrániť a Funkcie ukladania obsahu do vyrovnávacej pamäte môžete kedykoľvek vypnúť.

I. Pripojenia ku vzdialenej pracovnej ploche. Na základe podmienok a pravidiel tejto Licencie platia pri vzdialenom pripojení z iného počítača alebo elektronického zariadenia (ďalej len „Zariadenie“) k značkovému počítaču Apple používajúcemu Softvér Apple (pre potreby tejto časti sa bude takýto značkový počítač Apple označovať ako „Domáci Mac“), či už prostredníctvom funkcie zdieľania obrazovky alebo akýmkoľvek iným spôsobom, nasledujúce body:

(i) v tom istom čase sa môže zo vzdialeného umiestnenia pripojiť naraz len jedno (1) Zariadenie, či už priamo alebo nepriamo, s cieľom ovládania grafickej relácie pracovnej plochy Softvéru Apple spusteného a zobrazeného na Domácom Macu, a

(ii) v tom istom čase sa primeraný počet Zariadení môže pripojiť zo vzdialeného umiestnenia jedine za účelom súbežného sledovania tej istej grafickej relácie pracovnej plochy Softvéru Apple spusteného a zobrazeného na Domácom Macu, pokiaľ nijakým spôsobom nebudú Softvér Apple ovládať, avšak

(iii) naraz sa zo vzdialeného umiestnenia môže pripojiť len jedno (1) značkové Zariadenie Apple, či už priamo alebo nepriamo, s cieľom ovládať osobitnú grafickú reláciu pracovnej plochy Softvéru Apple, ktorá je odlišná od aktuálne spustenej a zobrazenej relácie na Domácom Macu, a takéto spojenie môže prebiehať len prostredníctvom funkcie zdieľania obrazovky Softvéru Apple.

S výnimkou prípadov povolených v časti 2I alebo časti 3, prípadne ak je to inak licencované spoločnosťou Apple, súhlasíte s tým, že nebudete používať Softvér Apple alebo jeho funkcie v spojení so službami ako stredisko služieb, zdieľanie času alebo zdieľanie terminálov, prípadne podobnými typmi služieb, či už sú tieto služby poskytované vo vašej vlastnej organizácii alebo tretím stranám.

J. Ďalšie obmedzenia používania. Povolenia uvedené v tejto Licencii vám neumožňujú a vy súhlasíte s tým, že Softvér Apple nebudete inštalovať, používať ani spúšťať na inom ako značkovom počítači Apple a že to neumožníte ani iným osobám. Zaväzujete sa, že neodstránite, neskryjete ani nepozmeníte žiadne oznámenia o vlastníctve (vrátane oznámení o ochranných známkach a autorských právach), ktoré môžu byť pripojené alebo obsiahnuté v Softvéri Apple. Ak nie je povolené inak podmienkami tejto Licencie alebo inak udelená licencia od spoločnosti Apple: (i) Softvér Apple môže naraz používať len jeden používateľ a (ii) Softvér Apple nebudete sprístupňovať prostredníctvom siete v prípade, že by tak mohol byť spúšťaný alebo používaný viacerými počítačmi naraz. Okrem prípadov výslovne povolených v časti 3 je zakázané Softvér Apple prenajímať, požičiavať, predávať, nanovo distribuovať alebo sublicencovať.

K. Záložná kópia. Ste oprávnení vytvoriť si jednu kópiu Softvéru Apple (s výnimkou kódu Boot ROM, ako aj ďalšieho firmvéru Apple, ktorý je zabudovaný alebo inak zahrnutý v značkovom hardvéri Apple) vo forme čitateľnej pre počítače a len na účely zálohy, a to za predpokladu, že záložná kópia bude obsahovať všetky informácie o autorských právach, ako aj iné upozornenia týkajúce sa vlastníckych práv, ktoré obsahuje aj originál. Kód a firmvér Apple Boot ROM sa poskytujú len na používanie so značkovým hardvérom Apple a nesmiete ich kopírovať, modifikovať ani redistribuovať vcelku ani ich časti.

L. Migrácia existujúceho softvéru. Ak používate sprievodcu nastavením/migráciou na prenos softvéru z jedného značkového počítača Apple do iného značkového počítača Apple, pamätajte, že ďalšie používanie originálnej kópie softvéru môže byť po prenose na iný počítač zakázané okrem prípadu, keď už máte licencovanú kópiu tohto softvéru na oboch počítačoch. Skontrolujte príslušné softvérové licenčné zmluvy ohľadom podmienok, ktoré sa na túto situáciu vzťahujú. Softvér a služby tretích strán nemusia byť kompatibilné s týmto Softvérom Apple a inštalácia tohto Softvéru Apple môže ovplyvniť dostupnosť a použiteľnosť takéhoto softvéru alebo služieb tretích strán.

M. Open Source. Niektoré komponenty Softvéru Apple, ako aj programy Open Source tretích strán, ktoré sú súčasťou Softvéru Apple, môžu byť sprístupnené spoločnosťou Apple na jej webovej lokalite pre Open Source (https://www.opensource.apple.com/) (súhrnne nazývané „Komponenty Open Source“). Ste oprávnení upravovať alebo nahradzovať len tieto Komponenty Open Source, a to za týchto podmienok: (i) namiesto neupraveného Softvéru Apple sa na značkových počítačoch Apple, ktoré vlastníte alebo máte k dispozícii, používa výsledný upravený Softvér Apple, a to za predpokladu, že každý takýto počítač Apple má príslušnú licencovanú kópiu Softvéru Apple, a (ii) inak spĺňate podmienky tejto Licencie, ako aj všetky príslušné licenčné podmienky, ktoré upravujú používanie Komponentov Open Source. Spoločnosť Apple nie je povinná pre výsledný upravený Softvér Apple poskytovať nijaké aktualizácie, údržbu, záruku a technickú ani inú podporu či služby. Výslovne beriete na vedomie, že v prípade zlyhania alebo poškodenia hardvéru Apple z dôvodu úprav Komponentov Open Source Softvéru Apple je takéto zlyhanie alebo poškodenie vylúčené z hardvérovej záruky pre produkty Apple.

N. Zákaz spätného inžinierstva. Nemôžete a súhlasíte s tým, že nebudete a ani neumožníte iným osobám kopírovať (s výnimkou prípadov jednoznačne uvedených v tejto Licencii alebo v Pravidlách používania v prípade, že sa na vás vzťahujú), dekompilovať, aplikovať spätné inžinierstvo, rozoberať, pokúšať sa získať zdrojový kód, dekódovať, upravovať alebo vytvárať diela odvodené od Softvéru Apple alebo od akýchkoľvek služieb poskytovaných Softvérom Apple či akejkoľvek ich časti (s výnimkou a len v rozsahu, kedy ktorákoľvek vyššie uvedená činnosť je zakázaná príslušným právom alebo licenčnými podmienkami určujúcimi využívanie Komponentov Open Source, ktoré môžu byť súčasťou Softvéru Apple).

O. Súlad so zákonmi. Súhlasíte s tým, že Softvér Apple a Služby (tak, ako sú definované v časti 6) budete používať v súlade so všetkými príslušnými zákonmi vrátane miestnych zákonov krajiny alebo oblasti, v ktorej bývate alebo v ktorej sťahujete alebo používate Softvér Apple a Služby. Funkcie Softvéru Apple a Služieb nemusia byť dostupné vo všetkých jazykoch alebo oblastiach a niektoré funkcie sa môžu líšiť podľa oblasti. Na niektoré funkcie Softvéru Apple a Služieb sa môže vyžadovať internetové pripojenie.

P. Softvér tretích strán. Spoločnosť Apple poskytla ako súčasť balíčka Softvéru Apple a zároveň môže poskytnúť vo forme inovácií, aktualizácií alebo doplnkov Softvéru Apple prístup k istým typom softvéru alebo služieb v snahe zvýšiť komfort používateľov. Pokiaľ Softvér Apple obsahuje softvér či služby tretích strán alebo k nim ponúka prístup, spoločnosť Apple nemá priamu ani vyplývajúcu povinnosť poskytovať podporu pre takýto softvér alebo služby. V prípade potreby technickej podpory alebo zákazníckeho servisu pre daný softvér, službu alebo produkty kontaktujte priamo príslušného predajcu takéhoto softvéru, prípadne jeho výrobcu alebo poskytovateľa služieb.

Q. Zmeny Softvéru Apple. Softvér Apple bude pravidelne kontrolovať, či nie sú k dispozícii Zmeny Softvéru Apple od spoločnosti Apple. Ak je k dispozícii nejaká zmena, môže sa automaticky stiahnuť a nainštalovať do vášho počítača a do periférnych zariadení (ak je pre ne určená). Používaním Softvéru Apple vyjadrujete súhlas s tým, že spoločnosť Apple môže stiahnuť a nainštalovať automatické Zmeny Softvéru Apple do vášho počítača a vašich periférnych zariadení. Automatické aktualizácie operačného systému a rýchle bezpečnostné opravy môžete kedykoľvek vypnúť úpravou nastavení v časti Systémové nastavenia > Aktualizácia softvéru > Rozšírené.

R. Systémové znaky. Na základe podmienok a pravidiel tejto Licencie môžete používať znaky Memoji, ktoré sú súčasťou Softvéru Apple alebo ktoré sú pomocou neho vytvorené („Systémové znaky“): (i) počas používania Softvéru Apple; a (ii) na vytváranie vlastného originálneho obsahu a projektov na svoje osobné nekomerčné použitie. Táto Licencia nepovoľuje žiadne iné použitie Systémových znakov vrátane (okrem iného) použitia, reprodukcie, zobrazovania, vykonávania, zaznamenávania, zverejňovania alebo redistribúcie ktoréhokoľvek zo Systémových znakov na ziskové, neziskové, verejné či komerčné účely.

3. Prenajímanie na povolené vývojárske služby.
A. Prenajímanie. Svoju platne licencovanú verziu Softvéru Apple môžete ako celok prenajímať alebo ďalej prenajímať jednotlivcovi alebo organizácii („Nájomca“) v prípade, že budú splnené všetky nasledujúce podmienky: 

(i) prenajímaný Softvér Apple sa musí používať výlučne na účely poskytovania povolených vývojárskych služieb a každý Nájomca si musí prečítať podmienky tejto Licencie a súhlasiť s nimi;

(ii) každá doba prenájmu musí byť minimálne dvadsaťštyri (24) po sebe nasledujúcich hodín; 

(iii) počas doby prenájmu musí byť koncový Nájomca jediným a výlučným používateľom Softvéru Apple, ako aj značkového hardvéru Apple, na ktorom je Softvér Apple nainštalovaný, okrem prípadov, kedy vy ako prenajímajúca strana („Prenajímateľ“) budete poskytovať administratívnu podporu pre Softvér Apple; a 

(iv) pred použitím Softvéru Apple si musí koncový Nájomca prečítať všetky podmienky vzťahujúce sa na akýkoľvek softvér vopred inštalovaný v Softvéri Apple vrátane (okrem iného) vývojárskeho softvéru Xcode od spoločnosti Apple a iného softvéru spoločnosti Apple alebo tretích strán.

Pre účely tejto časti 3: (A) za koncového Nájomcu sa považuje koncový používateľ, ktorý v konečnom dôsledku používa prenajímaný Softvér Apple výlučne na povolené vývojárske služby, a (B) za povolené vývojárske služby sa považujú nepretržité integračné služby vrátane (okrem iného) vývoja softvéru, budovania softvéru zo zdroja, automatizovaného testovania počas vývoja softvéru a spúšťania potrebných vývojárskych nástrojov s cieľom umožniť dané aktivity. Každý Prenajímateľ musí pred prenajímaním alebo ďalším prenajímaním Softvéru Apple, na ktorý sa vzťahuje táto časť 3, vopred oznámiť túto skutočnosť spoločnosti Apple kontaktovaním oddelenia vzťahov s vývojármi Apple (https://developer.apple.com/contact/macos-license/).

B. Následné prenajímanie. Nájomca môže Softvér Apple ďalej prenajímať v súlade s touto časťou 3, pokiaľ takýto Nájomca splní všetky podmienky stanovené v časti 3. Nájomca, ktorý ďalej prenajíma Softvér Apple (a ktorý sa podľa tejto časti 3 považuje zároveň za Prenajímateľa), sa musí na dobu prenájmu úplne vzdať používania a ovládania Softvéru Apple, ako aj značkového hardvéru Apple, na ktorom je Softvér Apple nainštalovaný, v prospech Nájomcu.

C. Presadzovanie práv. Ako Prenajímateľ zodpovedáte za: (i) zaistenie toho, aby každý Nájomca dodržiaval požiadavky tejto časti 3; (ii) zaistenie toho, aby každý Nájomca súhlasil so všetkými príslušnými licenčnými podmienkami, a (iii) poskytnutie pomoci spoločnosti Apple pri presadzovaní ich dodržiavania. Ak Nájomca poruší túto Licenciu alebo iné príslušné licenčné podmienky Apple, okamžite mu tým zanikne právo používať Softvér Apple a vy súhlasíte s tým, že ihneď po zistení takéhoto porušenia alebo obdržaní písomného oznámenia o takomto porušení od spoločnosti Apple znemožníte danému Nájomcovi používanie Softvéru Apple. 

D. Virtualizácia. V prípade každej kópie Softvéru Apple, ktorá sa prenajíma v súlade s touto časťou 3, môže Prenajímateľ alebo Nájomca (nie však obaja) nainštalovať, používať a spúšťať dodatočné kópie alebo inštancie Softvéru Apple v rámci prostredí virtuálnych operačných systémov v súlade s časťou 2B(iii) za podmienky, že Prenajímateľ môže virtualizovať iba jednu inštanciu alebo kópiu Softvéru Apple ako nástroja určeného na poskytnutie prístupu a umožnenie používania Softvéru Apple Nájomcovi podľa podmienok tejto časti 3. 

E. Konfigurácia systému. Ak ste Nájomcom, beriete na vedomie, že Softvér Apple mohol byť predtým konfigurovaný Prenajímateľom, ktorý vám Softvér Apple prenajíma, a to vrátane výberu nastavení analytických a lokalizačných služieb, ako aj iných funkcií týkajúcich sa bezpečnosti, súkromia a zhromažďovania údajov. Týmto beriete na vedomie a súhlasíte s tým, že spoločnosť Apple nie je zodpovedná za konfiguráciu Softvéru Apple Prenajímateľom.

4. Prenos práv.
A. Ak ste Softvér Apple získali predinštalovaný na značkovom hardvéri Apple alebo ak ste licenciu k Softvéru Apple získali z obchodu Mac App Store, prípadne prostredníctvom softvérovej aktualizácie, môžete vykonať jeden trvalý prenos všetkých vašich licenčných práv na Softvér Apple (v jeho pôvodnej podobe tak, ako bol dodaný spoločnosťou Apple) na iného používateľa, a to za týchto podmienok: (i) Softvér Apple bude prenesený spolu s vaším značkovým hardvérom Apple, (ii) prenos musí zahŕňať celý Softvér Apple vrátane všetkých jeho častí a tejto Licencie; (iii) neponecháte si žiadnu kópiu Softvéru Apple, celkovú ani čiastočnú, vrátane kópií uložených na počítači alebo inom pamäťovom zariadení; (iv) druhá strana, ktorá od vás získa Softvér Apple, si prečíta podmienky uvedené v tejto Licencii a vyjadrí s nimi súhlas. Pre účely tejto Licencie sa v prípadoch, že spoločnosť Apple poskytne aktualizáciu (napr. z verzie 10.14 na verziu 10.14.1), bude táto aktualizácia považovať za súčasť Softvéru Apple a nesmie sa prenášať oddelene od neaktualizovanej verzie Softvéru Apple.

B. Nesmiete preniesť Softvér Apple, ktorý bol upravovaný alebo vymenený v súlade s ustanoveniami uvedenými v časti 2M vyššie. Všetky súčasti Softvéru Apple sú poskytované ako súčasť balíka a nie je možné ich oddeliť od tohto balíka s cieľom distribuovať ich ako samostatné aplikácie. Vezmite na vedomie, že Softvér Apple poskytovaný s konkrétnym hardvérovým produktom Apple nemusí byť možné používať na iných modeloch hardvéru Apple.

C. Každá kópia Softvéru Apple, ktorá je spoločnosťou Apple poskytovaná na reklamné, testovacie, diagnostické alebo obnovovacie účely, smie byť použitá výlučne na takéto účely a nie je možné ju opätovne predať alebo preniesť.

D. Spoločnosť Apple môže kedykoľvek a bez predchádzajúceho upozornenia postúpiť všetky časti alebo konkrétnu časť tejto Licencie, prípadne akékoľvek práva alebo povinnosti vyplývajúce z tejto Zmluvy, ktorejkoľvek svojej pridruženej alebo dcérskej spoločnosti.

5. Súhlas s používaním údajov. Niektoré funkcie, ako napríklad Analýzy, Lokalizačné služby, Siri, Diktovanie a Spotlight, môžu vyžadovať informácie z vášho počítača za účelom výkonu ich príslušných funkcií. Keď tieto funkcie zapnete alebo budete používať, budú vám poskytnuté podrobné informácie o údajoch odosielaných spoločnosti Apple a spôsobe ich používania. Viac informácií nájdete na stránke https://www.apple.com/privacy/. S vašimi údajmi sa po celý čas bude zaobchádzať v súlade so zásadami ochrany osobných údajov spoločnosti Apple, ktoré sú dostupné na nasledujúcej adrese: https://www.apple.com/legal/privacy/.

6. Softvér Apple, Služby a Materiály tretích strán.
A. Všeobecné. Softvér Apple môže umožniť prístup do služieb iTunes Store, Mac App Store, Apple Books, Game Center, iCloud, Mapy, News a ďalších služieb a webových stránok spoločnosti Apple a tretích strán (súhrnne nazývané „Služby“). Používanie týchto Služieb môže vyžadovať prístup na internet a používanie niektorých Služieb môže vyžadovať Účet Apple, môže vyžadovať prijatie ďalších podmienok a môže byť dodatočne spoplatnené. Používaním tohto softvéru v spojení s Účtom Apple alebo inými Službami Apple vyjadrujete súhlas s podmienkami príslušnej služby, ako sú napríklad aktuálne podmienky a pravidlá používania mediálnych služieb spoločnosti Apple pre krajinu alebo oblasť, v ktorej pristupujete k týmto Službám; tieto podmienky a pravidlá sú uvedené na stránke https://www.apple.com/legal/internet-services/itunes/sk/terms.html.

B. Ak sa zaregistrujete do služby iCloud, môžu byť niektoré funkcie iCloudu, ako napríklad „iCloud Drive“, „Môj Fotostream“, „Zdieľané albumy“ alebo „Nájsť“, dostupné priamo zo Softvéru Apple. Beriete na vedomie a vyjadrujete súhlas s tým, že používanie iCloudu a týchto funkcií podlieha najnovším zmluvným podmienkam služby iCloud, ktoré sú dostupné na adrese: https://www.apple.com/legal/internet-services/icloud/sk/terms.html.

C. Obsah aplikácie News. Používanie obsahu, ku ktorému pristupujete prostredníctvom aplikácie News, je obmedzené výlučne na osobné nekomerčné použitie, neprenáša na vás žiadny vlastnícky podiel obsahu a výslovne a bez obmedzenia vylučuje všetky práva na komerčné alebo propagačné využívanie tohto obsahu. 

D. Mapy. Služba máp a funkcie Softvéru Apple (ďalej len „Mapy“) vrátane pokrytia údajov máp sa môžu líšiť v závislosti od oblasti. Keď zapnete alebo začnete používať Mapy, budú vám poskytnuté informácie o tom, aké údaje sa odosielajú spoločnosti Apple a ako môžu byť použité. Beriete na vedomie a súhlasíte s tým, že na vaše používanie aplikácie Mapy sa vzťahujú najnovšie zmluvné podmienky služby Mapy, ku ktorým máte prístup z postranného panela aplikácie Mapy a môžete si ich prečítať.

E. Beriete na vedomie, že pri používaní Softvéru Apple a Služieb sa môžete stretnúť s materiálmi, ktoré je možné považovať za urážlivé, nemravné alebo nevhodné a ktoré môžu, ale nemusia obsahovať neformálny jazyk, a že výsledky akéhokoľvek vyhľadávania alebo zadania konkrétnej adresy URL môžu automaticky a neúmyselne odkázať na takéto nevhodné materiály. Napriek tomu súhlasíte s používaním Softvéru Apple a Služieb na svoju vlastnú zodpovednosť a s tým, že spoločnosť Apple ani jej pridružené spoločnosti, agenti, riadiaci pracovníci a poskytovatelia licencií nenesú zodpovednosť za obsah, ktorý je možné označiť ako urážlivý, nemravný alebo nevhodný.

F. Niektorý Softvér Apple a Služby môžu zobrazovať, zahŕňať alebo sprístupňovať obsah, dáta, informácie, aplikácie či materiály tretích strán („Materiály tretích strán“) alebo odkazovať na webové stránky tretích strán. Používaním Softvéru Apple a Služieb beriete na vedomie a vyjadrujete súhlas s tým, že spoločnosť Apple nie je zodpovedná za skúmanie a vyhodnocovanie obsahu, správnosti, úplnosti, aktuálnosti, platnosti, legálnosti, dodržiavania autorských práv, slušnosti, kvality ani akýchkoľvek iných aspektov takýchto Materiálov tretích strán a webových stránok. Spoločnosť Apple ani jej zamestnanci a dcérske spoločnosti voči vám ani žiadnej inej osobe neposkytujú záruku ani súhlas a nepreberajú ani v budúcnosti neponesú žiadnu zodpovednosť za Služby a Materiály tretích strán ani za webové stránky alebo akékoľvek ďalšie materiály, produkty alebo služby tretích strán. Materiály tretích strán a odkazy na iné webové stránky sú vám poskytované výhradne pre vaše vlastné pohodlie.

G. Spoločnosť Apple ani žiaden z jej poskytovateľov obsahu nezaručujú dostupnosť, presnosť, úplnosť, spoľahlivosť ani časovú aktuálnosť informácií týkajúcich sa cenných papierov, údajov o polohe, zdravotných informácií alebo iných údajov zobrazených ktorýmkoľvek Softvérom Apple a Službami. Finančné informácie zobrazené ktorýmkoľvek Softvérom Apple a Službami je možné považovať len za všeobecné informácie a nie sú to odporúčania na investovanie. Predtým, ako uskutočníte akékoľvek transakcie s cennými papiermi na základe informácií získaných prostredníctvom Softvéru Apple a Služieb, by ste sa mali poradiť s odborníkom na financie a cenné papiere, ktorý môže podľa zákona poskytovať tento druh informácií. Pred použitím alebo zdieľaním výstupov zo Softvéru Apple a Služieb by ste mali vyhodnotiť výstupy vygenerované umelou inteligenciou a rozhodnúť, či sú presné a vhodné pre prípad použitia vrátane kontroly vykonávanej človekom. Údaje týkajúce sa polohy, získané prostredníctvom ktoréhokoľvek Softvéru Apple a Služieb, vrátane služby Mapy spoločnosti Apple, sú určené len pre bežnú navigáciu a/alebo plánovanie a nie je možné spoliehať sa na ne v situáciách, ktoré vyžadujú presné určenie polohy a kde chybové, nepresné, časovo neaktuálne alebo neúplné informácie môžu viesť k smrti či zraneniu osôb alebo k poškodeniu majetku či životného prostredia. Súhlasíte s tým, že výsledky prijaté v službe Mapy sa môžu odlišovať od skutočných podmienok na cestách alebo v teréne kvôli faktorom, ktoré môžu ovplyvniť presnosť dát služby Mapy, vrátane (okrem iného) počasia, premávky a geopolitických udalostí. Kvôli vlastnej bezpečnosti vždy venujte pozornosť dopravnému značeniu a aktuálnym podmienkam na ceste. Dodržiavajte zásady bezpečného šoférovania a dopravné predpisy a vezmite na vedomie, že na peších a cyklistických trasách sa nemusia vždy nachádzať vyhradené chodníky.

H. Ak sa rozhodnete prenášať akýkoľvek obsah prostredníctvom Softvéru Apple a Služieb, potvrdzujete, že vlastníte všetky práva, ste autorizovaný alebo máte právo na prenášanie takéhoto obsahu a že takýto obsah neporušuje žiadne zmluvné podmienky vzťahujúce sa na Softvér Apple a Služby. Súhlasíte s tým, že Softvér Apple a Služby obsahujú proprietárny obsah, informácie a materiály, ktoré vlastní spoločnosť Apple, vlastníci stránok alebo ich poskytovatelia licencií, a že sú chránené príslušnými zákonmi na ochranu duševného vlastníctva a ďalšími zákonmi vrátane (okrem iného) autorských práv. Súhlasíte s tým, že nebudete využívať tento proprietárny obsah, informácie ani materiály inak, než je povolené pre využívanie Softvéru Apple a Služieb, ani žiadnym spôsobom, ktorý odporuje podmienkam uvedeným v tejto Licencii alebo narúša práva súvisiace s duševným vlastníctvom tretej strany alebo spoločnosti Apple. Žiadna časť Softvéru Apple a Služieb sa nesmie reprodukovať žiadnym spôsobom ani v žiadnej podobe. Súhlasíte s tým, že nebudete upravovať, prenajímať, požičiavať, predávať, distribuovať ani vytvárať odvodené diela založené na Softvéri Apple a Službách žiadnym spôsobom a nebudete zneužívať Softvér Apple a Služby žiadnym neoprávneným spôsobom vrátane prenosu vírusov, červov, trójskych koní a podobného malwaru a tiež vrátane neoprávneného prieniku alebo preťažovania kapacity siete. Ďalej súhlasíte s tým, že nebudete Softvér Apple a Služby žiadnym spôsobom využívať na spamovanie, defraudovanie, obťažovanie, urážanie, sledovanie, zastrašovanie, hanobenie ani žiadne iné zasahovanie do práv inej strany a že spoločnosť Apple v žiadnom prípade nenesie zodpovednosť za takéto vaše používanie Softvéru Apple a Služieb ani za žiadne správy alebo prenosy, ktoré vám budú doručené pri používaní Softvéru Apple a Služieb a ich obsah vás obťažuje, zastrašuje, hanobí, je pohoršujúci alebo je nelegálny.

I. Určitý Softvér Apple, Služby a Materiály tretích strán nemusia byť dostupné vo všetkých krajinách, oblastiach alebo jazykoch. Spoločnosť Apple netvrdí, že takýto Softvér Apple, Služby a Materiály tretích strán sú vhodné alebo dostupné na používanie na akomkoľvek konkrétnom mieste. V rozsahu, v akom sa rozhodnete takýto Softvér Apple, Služby a Materiály tretích strán používať alebo k nim využívať prístup, tak robíte z vlastnej vôle a nesiete zodpovednosť v súlade s akýmikoľvek platnými zákonmi vrátane (okrem iného) miestnych zákonov a zákonov o ochrane súkromia a zhromažďovaní údajov. Spoločnosť Apple a jej poskytovatelia licencií si vyhradzujú právo zmeniť, pozastaviť, odstrániť alebo zablokovať prístup ku ktorémukoľvek Softvéru Apple a Službám kedykoľvek a bez predchádzajúceho upozornenia. Spoločnosť Apple nebude za žiadnych okolností zodpovedná za odstránenie alebo zablokovanie prístupu k akémukoľvek Softvéru Apple a Službám. Spoločnosť Apple môže tiež kedykoľvek a bez predchádzajúceho upozornenia zaviesť obmedzenia vzťahujúce sa na používanie určitého Softvéru Apple a Služieb alebo na pristupovanie k nim.

7. Skončenie platnosti. Táto Licencia je platná až do skončenia jej platnosti. Práva, ktoré sú vám udelené touto Licenciou, automaticky a bez upozornenia od spoločnosti Apple zanikajú alebo inak prestávajú byť účinné v prípade, že porušíte ktorúkoľvek z podmienok uvedených v tejto Licencii. Po skončení platnosti tejto Licencie musíte prestať používať Softvér Apple a zničiť všetky celé aj čiastočné kópie Softvéru Apple. Časti 5, 6, 7, 8, 9, 11, 12 a 13 pretrvávajú aj po každom takomto skončení platnosti tejto Licencie.

8. Vylúčenie záruk.
A. Ak ste zákazník-spotrebiteľ (niekto, kto používa Softvér Apple na iné než obchodné, pracovné alebo profesijné účely), je možné, že na základe práv a zákonov vo vašej krajine pobytu sa na vás nebudú vzťahovať nasledujúce obmedzenia. Ak sa chcete dozvedieť viac o svojich právach, kontaktujte miestnu organizáciu, ktorá má na starosti poradenstvo pre spotrebiteľov. Pre spotrebiteľov v Austrálii platí, že nič v tejto Licencii nemá vplyv na vaše zákonné práva podľa austrálskeho zákona o ochrane spotrebiteľa (vrátane záruk pre spotrebiteľov) ani nemá za cieľ ovplyvniť ich.

B. TÝMTO VYJADRUJETE SVOJ VÝSLOVNÝ SÚHLAS S TÝM, ŽE V ROZSAHU POVOLENOM PRÍSLUŠNÝMI ZÁKONMI JE POUŽÍVANIE SOFTVÉRU APPLE A AKÝCHKOĽVEK SLUŽIEB POSKYTOVANÝCH ALEBO DOSTUPNÝCH PROSTREDNÍCTVOM SOFTVÉRU APPLE NA VAŠE VLASTNÉ RIZIKO A ZODPOVEDNOSŤ ZA TIETO RIZIKÁ TÝKAJÚCE SA USPOKOJIVEJ KVALITY, VÝKONNOSTI, PRESNOSTI A VÝKONU SPOČÍVA NA VÁS.

C. V MAXIMÁLNEJ MOŽNEJ MIERE POVOLENEJ ZÁKONOM SA SOFTVÉR APPLE A AKÉKOĽVEK SLUŽBY NÍM VYKONÁVANÉ POSKYTUJÚ „TAK, AKO SÚ“ A „AKO SÚ DOSTUPNÉ“ SO VŠETKÝMI NEDOSTATKAMI A BEZ AKEJKOĽVEK ZÁRUKY. SPOLOČNOSŤ APPLE A JEJ POSKYTOVATELIA LICENCIÍ (PRE ÚČELY ČASTÍ 8 A 9 SÚHRNNE NAZÝVANÍ „APPLE“) SA TÝMTO ZRIEKAJÚ VŠETKÝCH ZÁRUK A PODMIENOK TÝKAJÚCICH SA SOFTVÉRU APPLE A SLUŽIEB, ČI UŽ PRIAMO VYJADRENÝCH, IMPLICITNÝCH ALEBO ZÁKONNÝCH, VRÁTANE (OKREM INÉHO) IMPLICITNÝCH ZÁRUK ALEBO PODMIENKY PREDAJNOSTI, USPOKOJIVOSTI KVALITY, VHODNOSTI NA KONKRÉTNY ÚČEL POUŽITIA, PRESNOSTI, NERUŠENÉHO POUŽÍVANIA A NEPORUŠOVANIA PRÁV TRETÍCH STRÁN.

D. SPOLOČNOSŤ APPLE NERUČÍ ZA NEPRERUŠENIE VÁŠHO PÔŽITKU ZO SOFTVÉRU APPLE A SLUŽIEB ANI ZA TO, ŽE FUNKCIE, KTORÉ SOFTVÉR APPLE ZAHŔŇA, ALEBO SLUŽBY, KTORÉ VYKONÁVA ALEBO POSKYTUJE, BUDÚ SPĹŇAŤ VAŠE POŽIADAVKY. SPOLOČNOSŤ APPLE NERUČÍ ANI ZA TO, ŽE CHOD SOFTVÉRU APPLE A SLUŽIEB BUDE NIČÍM NEPRERUŠENÝ ALEBO BEZCHYBNÝ, ŽE AKÁKOĽVEK SLUŽBA BUDE POSKYTOVANÁ NEUSTÁLE, ŽE CHYBY V SOFTVÉRI APPLE ALEBO SLUŽBÁCH BUDÚ OPRAVENÉ ANI ŽE SOFTVÉR APPLE ALEBO SLUŽBY BUDÚ KOMPATIBILNÉ ALEBO BUDÚ SPOLUPRACOVAŤ SO SOFTVÉROM, APLIKÁCIAMI ALEBO SLUŽBAMI TRETÍCH STRÁN. INŠTALÁCIA TOHTO SOFTVÉRU APPLE MÔŽE MAŤ VPLYV NA DOSTUPNOSŤ A POUŽITEĽNOSŤ SOFTVÉRU, APLIKÁCIÍ ALEBO SLUŽIEB TRETÍCH STRÁN, AKO AJ PRODUKTOV A SLUŽIEB SPOLOČNOSTI APPLE.

E. ĎALEJ SÚHLASÍTE S TÝM, ŽE SOFTVÉR APPLE A SLUŽBY NIE SÚ URČENÉ ALEBO VHODNÉ NA POUŽITIE V SITUÁCIÁCH ALEBO V PROSTREDÍ, V KTOROM ZLYHANIE, ČASOVÉ PRESTOJE, CHYBY ALEBO NEZROVNALOSTI V OBSAHU, DÁTACH ALEBO INFORMÁCIÁCH ČERPANÝCH ZO SOFTVÉRU APPLE ALEBO SLUŽIEB MÔŽU VIESŤ K SMRTI, OSOBNÉMU ZRANENIU ALEBO ŤAŽKÉMU FYZICKÉMU POŠKODENIU ČI POŠKODENIU ŽIVOTNÉHO PROSTREDIA VRÁTANE (OKREM INÉHO) OBSLUHY NUKLEÁRNYCH ZARIADENÍ, VZDUŠNEJ NAVIGÁCIE ALEBO KOMUNIKAČNÝCH SYSTÉMOV, RIADENIA VZDUŠNEJ PREVÁDZKY, SYSTÉMOV PRE PODPORU ŽIVOTNÝCH FUNKCIÍ A SYSTÉMOV RIADENIA ZBRANÍ.

F. ŽIADNA ÚSTNA ANI PÍSOMNÁ INFORMÁCIA, KTORÚ POSKYTNE SPOLOČNOSŤ APPLE ALEBO JEJ AUTORIZOVANÝ ZÁSTUPCA, NESLÚŽI AKO ZÁRUKA. AK SA UKÁŽE, ŽE SOFTVÉR APPLE ALEBO SLUŽBY SÚ CHYBNÉ, CELKOVÉ NÁKLADY NA VŠETKU POTREBNÚ ÚDRŽBU, OPRAVY ALEBO NÁPRAVY SÚ VO VAŠEJ VLASTNEJ RÉŽII. VZHĽADOM NA TO, ŽE NIEKTORÉ PRÁVNE SYSTÉMY NEPOVOĽUJÚ VYLÚČENIE IMPLICITNÝCH ZÁRUK ALEBO OBMEDZENIA PLATNÝCH SPOTREBITEĽSKÝCH PRÁV URČENÝCH ZÁKONOM, JE MOŽNÉ, ŽE SA NA VÁS VYŠŠIE UVEDENÉ VÝNIMKY A OBMEDZENIA NEVZŤAHUJÚ.

9. Obmedzenie zodpovednosti. AK NIE JE V TEJTO LICENCII STANOVENÉ INAK, AŽ DO ROZSAHU NEZAKÁZANÉHO PRÍSLUŠNÝM ZÁKONOM SPOLOČNOSŤ APPLE, JEJ DCÉRSKE SPOLOČNOSTI, AGENTI ANI RIADIACI PRACOVNÍCI NEZODPOVEDAJÚ ZA OSOBNÉ ZRANENIA ANI ŽIADNE NÁHODNÉ, ZVLÁŠTNE, NEPRIAME ALEBO NÁSLEDNÉ POŠKODENIA VRÁTANE (OKREM INÉHO) ŠKÔD V DÔSLEDKU STRATY ZISKOV, POŠKODENIA ALEBO STRATY DÁT, CHYBY PRI POSIELANÍ ALEBO PRIJÍMANÍ DÁT ČI INFORMÁCIÍ (VRÁTANE, OKREM INÉHO, INŠTRUKCIÍ PRE KURZY, ÚLOH A MATERIÁLOV), PRERUŠENIA OBCHODU ALEBO AKEJKOĽVEK INEJ OBCHODNEJ UJMY ALEBO STRATY VZNIKNUTEJ Z VÁŠHO POUŽÍVANIA ALEBO VAŠEJ NESCHOPNOSTI POUŽÍVAŤ SOFTVÉR APPLE ALEBO SLUŽBY, PRÍPADNE AKÝKOĽVEK SOFTVÉR, APLIKÁCIE ALEBO SLUŽBY TRETÍCH STRÁN SPOJENÉ SO SOFTVÉROM APPLE ALEBO SLUŽBAMI ALEBO VO VZŤAHU K NIM, SPÔSOBENEJ AKÝMKOĽVEK SPÔSOBOM A BEZ OHĽADU NA TEÓRIU O ZODPOVEDNOSTI (PROSTREDNÍCTVOM ZMLUVY, SPORU ALEBO INAK), A TO AJ V PRÍPADE, ŽE SPOLOČNOSŤ APPLE BOLA O TÝCHTO MOŽNÝCH UJMÁCH UPOVEDOMENÁ. VZHĽADOM NA TO, ŽE NIEKTORÉ PRÁVNE SYSTÉMY NEPOVOĽUJÚ VYLÚČENIE ALEBO OBMEDZENIE ZODPOVEDNOSTI ZA OSOBNÉ ZRANENIE ALEBO NÁHODNÉ ČI SÚVISIACE UJMY, JE MOŽNÉ, ŽE SA NA VÁS VYŠŠIE UVEDENÉ VÝNIMKY A OBMEDZENIA NEVZŤAHUJÚ. Výška odškodného v rámci zodpovednosti spoločnosti Apple voči vám za všetky straty (inej než vyžadovanej uplatniteľným zákonom v prípadoch osobného zranenia) nemôže v žiadnom prípade presiahnuť dvestopäťdesiat dolárov (250 USD). Predchádzajúce obmedzenia sa budú uplatňovať aj v prípade, že vyššie uvedený nápravný prostriedok nesplní svoj základný účel. BEZ OHĽADU NA AKÉKOĽVEK INÉ PODMIENKY V TEJTO ZMLUVE PLATÍ, ŽE AK SA NA VÁS VZŤAHUJE JAPONSKÝ ZÁKON O SPOTREBITEĽSKÝCH ZMLUVÁCH, PODMIENKY, KTORÉ OBMEDZUJÚ ZODPOVEDNOSŤ SPOLOČNOSTI APPLE ZA NÁHRADU ŠKODY V DÔSLEDKU PORUŠENIA ZMLUVY ALEBO TRESTNÉHO ČINU SPÁCHANÉHO SPOLOČNOSŤOU APPLE, NEBUDÚ PLATIŤ, AK SA TÁTO NÁHRADA ŠKODY VYŽADUJE Z DÔVODU ÚMYSELNÉHO POCHYBENIA ALEBO HRUBEJ NEDBALOSTI ZO STRANY SPOLOČNOSTI APPLE.

10. Kontrola vývozu. Softvér Apple smiete používať a inak vyvážať či opätovne vyvážať výhradne tak, ako je to povolené zákonmi Spojených štátov amerických a zákonmi jurisdikcií, v ktorých ste Softvér Apple získali. Softvér Apple nemôžete exportovať ani reexportovať predovšetkým (ale nielen) (a) do krajín, na ktoré USA uvalili embargo, alebo (b) komukoľvek na zozname zvláštne určených osôb Ministerstva financií USA, na zozname zamietnutých osôb alebo zozname zamietnutých subjektov Ministerstva obchodu USA, alebo na akomkoľvek inom zozname obmedzených subjektov. Používaním Softvéru Apple potvrdzujete a zaručujete sa, že sa nenachádzate v žiadnej z týchto krajín ani na žiadnom podobnom zozname. Tiež súhlasíte s tým, že Softvér Apple nebudete používať na žiadne účely zakázané zákonmi Spojených štátov amerických vrátane (okrem iného) vývoja, návrhu, výroby alebo produkcie riadených striel a nukleárnych, chemických alebo biologických zbraní.

11. Koncoví používatelia v štátnej správe. Softvér Apple a súvisiaca dokumentácia sú „Komerčné produkty“ tak, ako je tento pojem definovaný v americkej Zbierke federálnych predpisov 48 C.F.R. §2.101, a pozostáva z „Komerčného počítačového softvéru“ a „Dokumentácie ku komerčnému počítačovému softvéru“ tak, ako sa tieto pojmy používajú v uvedenej Zbierke 48 C.F.R. §12.212 alebo 48 C.F.R. §227.7202 (podľa príslušnosti). V súlade s relevantnými časťami zákona 48 C.F.R. §12.212 alebo 48 C.F.R. §227.7202-1 až 227.7202-4 sa na Komerčný počítačový softvér a Dokumentáciu ku komerčnému počítačovému softvéru poskytuje licencia koncovým používateľom orgánov federálnej vlády USA (a) len ako na Komerčné produkty a (b) len s tými právami, ktoré sa udeľujú všetkým ostatným koncovým používateľom podľa podmienok a ustanovení v tomto dokumente. Nepublikované práva sú vyhradené podľa autorských práv Spojených štátov.

12. Rozhodujúca legislatíva a oddeliteľnosť. Táto Licencia bude spravovaná a vykladaná v súlade so zákonmi štátu Kalifornia s výnimkou konfliktu právnych princípov. Táto Licencia sa neriadi Dohovorom Organizácie spojených národov o zmluvách o medzinárodnom predaji tovaru, ktorého uplatnenie je výslovne vylúčené. Ak ste spotrebiteľ s pobytom v Spojenom kráľovstve, bude táto Licencia podliehať miestnym zákonom a jurisdikcii miesta vášho pobytu. Ak z akéhokoľvek dôvodu súd príslušnej jurisdikcie zistí, že niektoré ustanovenie alebo jeho časť sú nevymáhateľné, zvyšok tejto Licencie zostane v plnej platnosti a účinnosti.

13. Celá dohoda; hlavný jazyk interpretácie zmluvy. Táto Licencia predstavuje celú dohodu medzi vami a spoločnosťou Apple v súvislosti so Softvérom Apple a nahrádza všetky predošlé a súčasné dohody týkajúce sa tejto veci. Žiadne dodatky ani modifikácie tejto Licencie nebudú záväzné, pokiaľ nebudú v písomnej forme a podpísané spoločnosťou Apple. Preklad tejto Licencie do akéhokoľvek jazyka vznikol na základe miestnych požiadaviek a v prípade nezhody medzi anglickou a neanglickou verziou platí pôvodná anglická verzia v rozsahu, aký povoľujú miestne právne normy.

14. Informácie o tretích stranách.
A. Časti Softvéru Apple môžu používať alebo zahŕňať softvér tretích strán a iné materiály chránené autorskými právami. Informácie, licenčné podmienky a vzdanie sa nároku na takéto materiály sú obsiahnuté v elektronickej dokumentácii k Softvéru Apple a vaše použitie takýchto materiálov podlieha ich vlastným zmluvným podmienkam. Používanie služby Google Safe Browsing Service podlieha podmienkam používania služby Google (https://www.google.com/intl/sk/policies/terms/) a zásadám ochrany osobných údajov spoločnosti Google (https://www.google.com/intl/sk/policies/privacy/).

B. Niektoré softvérové knižnice a iný softvér tretích strán, ktoré sú súčasťou Softvéru Apple, majú charakter bezplatného softvéru a vzťahujú sa na ne licencie typu GNU ako General Public License (GPL) alebo Library/Lesser General Public License (LGPL). Kompletnú kópiu zdrojového kódu takéhoto bezplatného softvéru vo forme čitateľnej pre počítače môžete získať na základe podmienok GPL alebo LGPL, a to bez poplatku, okrem ceny médií, ceny za odoslanie a manipuláciu, od spoločnosti Apple na adrese opensource@apple.com. Softvér GPL/LGPL je distribuovaný s vierou v jeho použiteľnosť, ale BEZ AKÝCHKOĽVEK ZÁRUK, a to dokonca aj bez implicitnej záruky PREDAJNOSTI alebo VHODNOSTI NA NEJAKÝ ÚČEL. Kópia softvéru GPL a LGPL sa dodáva spolu so Softvérom Apple.

C. Používanie formátu MPEG-4. Tento produkt spadá pod licenciu MPEG-4 Systems Patent Portfolio Licence na kódovanie v súlade so štandardmi systému MPEG-4 s výnimkou prípadov, keď je na kódovanie potrebná ďalšia licencia a platba za licenčné poplatky v súvislosti s (i) dátami uloženými alebo replikovanými na fyzických médiách, za ktoré sa platí na základe jednotlivých titulov, alebo (ii) dátami, za ktoré sa platí na základe jednotlivých titulov a ktoré sa koncovému používateľovi posielajú na trvalé uloženie alebo používanie. Takúto dodatočnú licenciu je možné získať od spoločnosti MPEG LA, LLC. Podrobnejšie informácie nájdete na stránke https://www.mpegla.com.

Na tento produkt sa vzťahuje licencia MPEG-4 Visual Patent Portfolio Licence pre zákaznícke osobné a nekomerčné používanie (i) kódovania videa v súlade so štandardom MPEG-4 Visual Standard („MPEG-4 video“) a/alebo (ii) dekódovania MPEG-4 videa, ktoré bolo zakódované používateľom vykonávajúcim osobnú a nekomerčnú aktivitu, a/alebo takého, ktoré bolo získané od poskytovateľa videosnímok viazaného licenciou MPEG LA na poskytovanie MPEG-4 videa. Na žiadne iné použitie sa licencia nevydáva ani nepovoľuje. Ďalšie informácie vrátane informácií, ktoré súvisia s propagačným, interným alebo komerčným použitím a s licencovaním, je možné získať od spoločnosti MPEG LA, LLC. Pozrite stránku https://www.mpegla.com.

D. Poznámka o štandarde H.264/AVC. V prípade, že Softvér Apple obsahuje funkcionalitu pre kódovanie alebo dekódovanie formátu AVC, komerčné používanie H.264/AVC vyžaduje ďalšie licencovanie a zároveň vyžaduje nasledujúce náležitosti: FUNKČNOSŤ AVC V RÁMCI TOHTO PRODUKTU JE LICENCOVANÁ LEN PRE OSOBNÉ A NEKOMERČNÉ POUŽITIE ZÁKAZNÍKOM NA (i) KÓDOVANIE VIDEA V SÚLADE SO ŠTANDARDOM AVC („AVC VIDEO“) A/ALEBO (ii) DEKÓDOVANIE VIDEA, KTORÉ BOLO ZAKÓDOVANÉ ZÁKAZNÍKOM VYKONÁVAJÚCIM OSOBNÉ A NEKOMERČNÉ AKTIVITY, A/ALEBO AVC VIDEA, KTORÉ BOLO ZÍSKANÉ OD LICENCOVANÉHO POSKYTOVATEĽA AVC VIDEÍ. INFORMÁCIE TÝKAJÚCE SA OSTATNÝCH POUŽITÍ A LICENCIÍ JE MOŽNÉ ZÍSKAŤ OD SPOLOČNOSTI MPEG LA L.L.C. POZRITE STRÁNKU HTTPS://WWW.MPEGLA.COM.

E. Poznámka ohľadne AMR. Funkcia šifrovania a dešifrovania Adaptive Multi Rate („AMR“) v tomto produkte nie je licencovaná na vykonávanie mobilných hlasových hovorov ani na používanie telefónnych produktov vytvorených na architektúre QuickTime pre platformu Windows. Funkcia šifrovania a dešifrovania AMR v tomto produkte nie je licencovaná na použitie v rámci infraštruktúry mobilnej komunikácie vrátane nasledujúcich zariadení: základne, ovládače základní/ovládače rádiových sietí, ústredne a brány na komunikáciu s verejnou prepínanou sieťou.

F. Poznámka ohľadne FAA. Údaje Aircraft Situation Display a Airspace System Status Information (súhrnne nazývané „Letové údaje“) zobrazované Softvérom Apple sú generované inštitúciou Federal Aviation Administration. Súhlasíte s tým, že nebudete redistribuovať Letové údaje bez písomného súhlasu FAA. FAA a Apple odmietajú akékoľvek záruky, výslovné alebo implicitné (vrátane implicitných záruk predajnosti a vhodnosti na nejaký účel) ohľadom používania a presnosti Letových údajov. Súhlasíte s tým, že FAA a Apple nepreberajú zodpovednosť, či už kolektívne alebo jednotlivo, za nijaké straty, škody, nároky, záväzky, náklady alebo pokuty, ani za nijaké nepriame, osobitné, sekundárne, náhodné alebo následné škody ako následok používania Letových údajov. Softvér Apple nie je podporovaný ani sponzorovaný inštitúciou FAA. FAA nepreberá zodpovednosť za technické alebo systémové problémy a v prípade takýchto problémov alebo prevádzkových problémov dopravného toku nekontaktujte FAA.

G. Používanie Farebných profilov Adobe. Softvér Farebné profily Adobe, ktorý je súčasťou Softvéru Apple, môžete používať v súlade s ustanoveniami tejto Licencie, avšak spoločnosť Adobe tu nie je povinná poskytovať pre Farebné profily akúkoľvek podporu vrátane inovácií na budúce verzie profilov alebo iných položiek. Okrem ustanovení v častiach 8 a 9 SPOLOČNOSŤ ADOBE ODMIETA AJ AKÚKOĽVEK ZODPOVEDNOSŤ ZA ŠKODY, NÁROKY ALEBO NÁKLADY. Softvér Farebné profily Adobe dodávaný spolu so Softvérom Apple je dostupný aj na stiahnutie z webovej stránky spoločnosti Adobe na adrese https://www.adobe.com/sk.

H. Licenčná zmluva koncového používateľa na softvér Gracenote®. Táto aplikácia alebo zariadenie obsahuje softvér od spoločnosti Gracenote, Inc. so sídlom v Emeryville, California („Gracenote“). Softvér od spoločnosti Gracenote („Softvér Gracenote“) umožňuje tejto aplikácii vykonávať identifikáciu disku a/alebo súborov a získavať informácie súvisiace s hudbou vrátane názvu, interpreta, stopy a titulu („Dáta Gracenote“) z online serverov alebo z vložených databáz (súhrnne nazývané „Servery Gracenote“) a vykonávať ďalšie funkcie. Dáta Gracenote môžete používať iba prostredníctvom určených funkcií pre koncového používateľa v tejto aplikácii alebo zariadení. 

Súhlasíte s tým, že Dáta Gracenote, Softvér Gracenote a Servery Gracenote budete používať len na svoje osobné nekomerčné využitie. Súhlasíte s tým, že nebudete priraďovať, kopírovať, prenášať alebo odosielať Softvér Gracenote ani žiadne Dáta Gracenote tretej strane. SÚHLASÍTE S TÝM, ŽE DÁTA GRACENOTE, SOFTVÉR GRACENOTE ANI SERVERY GRACENOTE NEBUDETE POUŽÍVAŤ INÝM SPÔSOBOM, NEŽ AKO JE TU VÝSLOVNE UVEDENÉ. 

Súhlasíte s tým, že ak porušíte tieto obmedzenia, bude vaša neexkluzívna licencia na používanie Dát Gracenote, Softvéru Gracenote a Serverov Gracenote ukončená. Ak platnosť vašej licencie skončí, súhlasíte s tým, že úplne prestanete používať Dáta Gracenote, Softvér Gracenote a Servery Gracenote. Spoločnosť Gracenote si vyhradzuje všetky práva s ohľadom na Dáta Gracenote, Softvér Gracenote a Servery Gracenote vrátane všetkých vlastníckych práv. Za žiadnych okolností nebude spoločnosť Gracenote mať povinnosť uskutočniť akékoľvek platby za vaše informácie, ktoré poskytnete. Súhlasíte s tým, že spoločnosť Gracenote, Inc. môže presadiť svoje práva podľa tejto Zmluvy priamo proti vám vo svojom mene. 

Služba Gracenote používa jednoznačný identifikátor s cieľom sledovať dopyty na štatistické účely. Účelom náhodne priradeného numerického identifikátora je umožniť službe Gracenote počítať dopyty bez znalosti akýchkoľvek informácií o vás. Viac informácií o službe Gracenote nájdete na webových stránke Zásady zachovania súkromia Gracenote. 

Na Softvér Gracenote a každú položku Dát Gracenote máte udelenú licenciu „TAK, AKO JE“. Spoločnosť Gracenote neposkytuje žiadne vyhlásenia alebo záruky, vyjadrené alebo odvodené, pokiaľ ide o presnosť akýchkoľvek Dát Gracenote zo Serverov Gracenote. Spoločnosť Gracenote si vyhradzuje právo odstrániť dáta zo Serverov Gracenote alebo zmeniť dátové kategórie z akéhokoľvek dôvodu, ktorý spoločnosť Gracenote považuje za dostatočný. Neposkytuje sa žiadna záruka, že Softvér Gracenote alebo Servery Gracenote sú bez chýb alebo že fungovanie Softvéru Gracenote alebo Serverov Gracenote bude bez prerušenia. Spoločnosť Gracenote nie je povinná poskytovať vám nové alebo dodatočné typy alebo kategórie dát, ktoré môže služba Gracenote poskytovať v budúcnosti, a má voľnosť konania, pokiaľ ide o prerušenie služieb v ktoromkoľvek okamihu. SPOLOČNOSŤ GRACENOTE ODMIETA VŠETKY ZÁRUKY, ČI UŽ VYJADRENÉ ALEBO ODVODENÉ, PREDOVŠETKÝM POKIAĽ IDE O ODVODENÉ ZÁRUKY OBCHODOVATEĽNOSTI, SPÔSOBILOSTI NA URČITÝ ÚČEL, PRÁVNY NÁROK A NEPRESTÚPENIE ZÁKONA. SPOLOČNOSŤ GRACENOTE NEPOSKYTUJE ZÁRUKU, POKIAĽ IDE O VÝSLEDKY ZÍSKANÉ V RÁMCI VÁŠHO POUŽÍVANIA SOFTVÉRU GRACENOTE ALEBO KTORÉHOKOĽVEK SERVERA GRACENOTE. SPOLOČNOSŤ GRACENOTE NEBUDE V ŽIADNOM PRÍPADE ZODPOVEDNÁ ZA NÁSLEDNÉ ČI NÁHODNÉ ŠKODY ANI ZA STRATU ZISKU ALEBO VÝNOSOV. 

15. Obmedzenia vyhľadávacej služby Yahoo. Použitie vyhľadávacej služby Yahoo dostupnej cez program Safari je viazané licenciou len v nasledujúcich krajinách a oblastiach: Argentína, Aruba, Austrália, Rakúsko, Barbados, Belgicko, Bermudy, Brazília, Bulharsko, Kanada, Kajmanie ostrovy, Čile, kontinentálna Čína, Hongkong, Taiwan, Kolumbia, Cyprus, Česká republika, Dánsko, Dominikánska republika, Ekvádor, Salvádor, Fínsko, Francúzsko, Nemecko, Grécko, Grenada, Guatemala, Maďarsko, Island, India, Indonézia, Írsko, Taliansko, Jamajka, Japonsko, Litva, Lotyšsko, Luxembursko, Malajzia, Malta, Mexiko, Holandsko, Nový Zéland, Nikaragua, Nórsko, Panama, Peru, Filipíny, Poľsko, Portugalsko, Portoriko, Rumunsko, Singapur, Slovenská republika, Slovinsko, Južná Kórea, Španielsko, Sv. Lucia, Sv. Vincent, Švédsko, Švajčiarsko, Thajsko, Bahamy, Trinidad a Tobago, Turecko, Spojené kráľovstvo, Uruguaj, Spojené štáty americké a Venezuela.

EA1885
11.07.2024

————————————
Zmluvné podmienky Apple Pay a Peňaženky

Tieto Zmluvné podmienky Apple Pay a Peňaženky („Podmienky Apple Pay a Peňaženky“) dopĺňajú Softvérovú licenčnú zmluvu Apple pre macOS („Licencia“). Vaše používanie funkcie Apple Pay („Apple Pay“) a aplikácie Apple Peňaženka („Peňaženka“) sa riadi podmienkami Licencie aj týmito Podmienkami Apple Pay a Peňaženky a oba tieto produkty sa na základe tejto Licencie budú považovať za „Službu“. Pojmy uvedené v týchto Podmienkach Apple Pay a Peňaženky so začiatočným veľkým písmenom majú významy stanovené v Licencii. Vaše prijatie týchto Podmienok Apple Pay a Peňaženky znamená váš súhlas s príslušnými Podmienkami Apple Pay a Peňaženky vo všetkých zariadeniach Apple, ktoré podporujú Apple Pay a Peňaženku.

Službu Apple Pay a podporu Kariet Apple Pay (ako sú definované nižšie) v Apple Peňaženke („Peňaženka“) poskytuje v Spojených štátoch spoločnosť Apple Payments Services LLC („Apple Payments Services“) a mimo Spojených štátov ich poskytujú iné pridružené spoločnosti Apple. Peňaženku inak poskytujú spoločnosť Apple a ďalšie pridružené spoločnosti Apple. Apple, Apple Payments Services a príslušné pridružené spoločnosti Apple sú jednotlivo zmluvnými stranami týchto Podmienok Apple Pay v súvislosti so Službami, ktoré príslušná spoločnosť poskytuje.

1. Prehľad 

Apple Pay

Apple Pay vám umožňuje na vybraných webových stránkach uskutočňovať bezkontaktné platby kreditnými, debetnými a predplatenými kartami, ako aj platobnými službami tretích strán. Apple Pay a niektoré funkcie Apple Pay môžu byť dostupné iba vo vybraných oblastiach a iba pre vybraných vydavateľov kariet, platobné siete, obchodníkov a iné tretie strany.

Peňaženka

Peňaženka vám umožňuje uchovávať virtuálne reprezentácie kreditných, debetných a predplatených kariet, ktoré sa budú používať s Apple Pay (súhrnne nazývané „Karty Apple Pay“). Podporované karty môžu byť k dispozícii len vo vybraných oblastiach a u vybraných partnerov. Podporované karty sa môžu z času na čas meniť.

2. Kritériá oprávnenosti

Na nastavenie a používanie Apple Pay a Peňaženky musíte mať (i) podporovaný Počítač Mac, na ktorom beží verzia operačného softvéru, ktorá podporuje Služby (odporúča sa najnovšia verzia a niekedy sa dokonca vyžaduje), (ii) Účet Apple pridružený k účtu v iCloude, ktorý je bez problémov vo vzťahu k spoločnosti Apple, a (iii) prístup na internet alebo prístup prostredníctvom mobilného dátového programu (môžu sa účtovať poplatky). S určitými výnimkami sú Podporované karty k dispozícii iba pre jednotlivcov vo veku aspoň 13 rokov a môžu podliehať ďalším obmedzeniam na základe veku, ktoré stanoví iCloud alebo príslušný vydavateľ, obchodník alebo iná tretia strana.

3. Používanie služieb

Funkcia Apple Pay je určená pre vašu osobnú potrebu, pričom používať môžete iba svoje vlastné Podporované karty. Ak používate podporovanú firemnú kartu, vyhlasujete, že to robíte na základe povolenia svojho zamestnávateľa a že máte oprávnenie zaviazať svojho zamestnávateľa na dodržiavanie týchto Podmienok Apple Pay a Peňaženky a na všetky transakcie, na ktoré sa vzťahuje používanie Apple Pay a Peňaženky. 

Súhlasíte s tým, že Apple Pay nebudete používať na nelegálne ani podvodné účely ani na žiadne iné účely, ktoré zakazuje Licencia a tieto Podmienky Apple Pay. Ďalej súhlasíte s tým, že Apple Pay budete používať v súlade s platnými zákonmi a predpismi. Súhlasíte s tým, že nebudete zasahovať do Apple Pay (vrátane prístupu k Službám prostredníctvom akýchkoľvek automatizovaných prostriedkov), žiadnych serverov či sietí pripojených k Službám ani žiadnych zásad, požiadaviek alebo smerníc pre siete pripojené k Službám ani ich narúšať (vrátane akéhokoľvek neoprávneného prístupu, používania alebo monitorovania dát alebo prenosov v týchto sieťach).

Apple Pay môžete na podporovaných Počítačoch Mac použiť na inicializáciu platieb na webových stránkach. Nákup môžete dokončiť povolením transakcie cez Mac pomocou Touch ID alebo hesla, podporovaný iPhone alebo podporované hodinky Apple Watch. Ak nákup dokončíte na Počítači Mac, musíte mať Podporovanú kartu priradenú k aktívnemu účtu v iCloude. Ak nákup dokončíte cez iPhone alebo hodinky Apple Watch (súhrnne nazývané „Podporované zariadenia“), musíte sa prihlásiť pomocou rovnakého Účtu Apple ako na Počítači Mac. 

Ak používate Apple Pay v inom počítačovom webovom prehliadači než Safari, musíte mať Podporovanú kartu, ktorá bola pridelená podporovanému iPhonu alebo iPadu. Okrem podmienok stanovených v týchto Podmienkach Apple Pay vaše používanie funkcie Apple Pay na začatie platieb na webových stránkach podlieha Zmluvným podmienkam Apple Pay a Peňaženky, ktoré sa vzťahujú na vaše Podporované zariadenia, pričom tieto podmienky sú týmto zahrnuté ako odkaz a sú prístupné v časti: Nastavenia > Všeobecné > Informácie > Právne informácie > Licencia na iPhone alebo v časti Informácie > Právne informácie > Licencia v aplikácii Watch na spárovanom iPhone. Podporované zariadenia sa z času na čas môžu meniť.

4. Vzťah spoločnosti Apple s vami

Iba na účely tejto časti 3 výraz „Apple“ slúži ako súhrnné označenie pre spoločnosti Apple Inc., Apple Payments Services LLC a príslušné pridružené spoločnosti Apple. Vaše používanie Apple Pay sa bude riadiť týmito Podmienkami Apple Pay, ako aj podmienkami zmluvy medzi držiteľom a príslušným vydavateľom karty, obchodníkom alebo inou treťou stranou, ktorá je zodpovedná za vašu Podporovanú kartu.

Spoločnosť Apple nie je finančná inštitúcia. Apple nevydáva Podporované karty ani pre ne neposkytuje servis a Apple nespracúva platby ani nemá žiadnu inú kontrolu nad platbami, vrátenými platbami, vrátením peňazí, refundáciami, odmenami, hodnotou, zľavami, objednávkami, plnením objednávok alebo inými obchodnými aktivitami, ktoré môžu vzniknúť pri vašom používaní Apple Pay alebo Peňaženky. 

Podporu a správu splátok v Apple Pay poskytujú partneri, ktorí sú tretími stranami. Ak sa pri používaní Apple Pay u tretej strany rozhodnete platiť na splátky alebo zaplatiť nákup neskôr, uzatvárate s touto treťou stranou zmluvu a na určenie oprávnenosti a splácanie záväzku vzniknutého kúpou sa vzťahujú zmluvné podmienky danej tretej strany, ktoré vám poskytne pri platení. Spoločnosť Apple nie je zmluvnou stranou žiadnej dohody medzi vami a danou treťou stranou a výslovne sa zrieka akejkoľvek zodpovednosti v súvislosti so službami a dohodami týkajúcimi sa splátok.

Vaše používanie Podporovaných kariet a ich používanie v spojení s Apple Pay bude podliehať zmluvným podmienkam, ktoré ste prípadne uzavreli s vydavateľom karty. Podobne bude aj zakúpenie akéhokoľvek tovaru alebo služieb použitím Apple Pay podliehať zmluvným podmienkam obchodníka. 

Nič, čo je uvedené v Licencii alebo týchto Podmienkach Apple Pay a Peňaženky, nemení podmienky akýchkoľvek zmlúv držiteľa karty alebo obchodníka, prípadne iné zmluvné podmienky vzťahujúce sa na používanie funkcií Apple Pay, pričom takými podmienkami sa bude naďalej riadiť používanie príslušnej funkcie Apple Pay a jej virtuálna forma na vašom podporovanom Počítači Mac.

Súhlasíte s tým, že spoločnosť Apple nie je zmluvnou stranou vašich zmlúv držiteľa karty alebo obchodníka a že spoločnosť Apple nie je zodpovedná za (a) obsah, presnosť alebo dostupnosť akýchkoľvek Podporovaných kariet, komerčných aktivít, transakcií, nákupov, objednávok, plnenia objednávok ani potvrdení pri používaní Apple Pay alebo Peňaženky; (b) proces poskytovania úveru alebo posudzovanie nároku naň; (c) aktivity vydavateľov, obchodníkov alebo iných tretích strán súvisiace s vaším používaním Apple Pay alebo Peňaženky; (d) rozhodnutia zo strany vydavateľa, obchodníka alebo inej tretej strany v súvislosti s Podporovanou kartou; (e) naakumulovanie alebo uplatnenie odmien alebo uchovanej hodnoty v súvislosti s vašimi Podporovanými kartami; ani (f) doplnenie alebo načítanie prostriedkov na vašich predplatených Podporovaných kartách. V prípade akýchkoľvek sporov alebo otázok týkajúcich sa Podporovaných kariet alebo súvisiacich komerčných aktivít kontaktujte vydavateľa karty alebo príslušného obchodníka. Ak máte otázky týkajúce sa Apple Pay alebo Peňaženky, kontaktujte (800) APL-CARE (800-275-2273).

5. Ochrana osobných údajov

Keď použijete Apple Pay na začatie platobnej transakcie, ktorá bude dokončená na Podporovanom zariadení, Apple Pay prenesie kvôli dokončeniu transakcie platobné údaje v šifrovanej podobe medzi vaším Počítačom Mac a Podporovaným zariadením. Keď použijete Apple Pay na vykonanie platobnej transakcie na počítači MacBook Pro so vstavaným Touch ID, vaše platobné údaje budú ako súčasť transakcie poskytnuté webovej stránke v šifrovanej podobe. Keď na počítači MacBook Pro so vstavaným Touch ID pridáte do Apple Pay kartu, informácie o vašom zariadení, napríklad určenie, či sú povolené vybrané nastavenia zariadenia, alebo vzorce používania zariadenia (napr. miera pohybu zariadenia vyjadrený v percentách, približný počet hovorov za týždeň), budú odoslané do spoločnosti Apple na účely stanovenia vašej spôsobilosti a zabránenia podvodným aktivitám. Podrobné informácie o osobných údajoch, ktoré sa zhromažďujú, používajú alebo zdieľajú počas používania Apple Pay, nájdete v príslušných vyhláseniach o ochrane osobných údajov danej služby vrátane informácií o Apple Pay a súkromí, ktoré nájdete na svojom zariadení so systémom iOS alebo Počítači Mac, prípadne v aplikácii Watch na spárovanom zariadení so systémom iOS alebo na stránke https://www.apple.com/legal/privacy. Používaním Apple Pay a Peňaženky vyjadrujete súhlas s tým, že spoločnosť Apple, jej pridružené spoločnosti a agenti môžu na účely poskytovania týchto Služieb prenášať, zhromažďovať, spravovať, spracovávať a využívať všetky vyššie uvedené informácie.

6. Zabezpečenie

Apple Pay a Peňaženka uchovávajú virtuálne formy vašich Podporovaných kariet a je potrebné, aby boli chránené rovnako, ako si chránite fyzickú peňaženku alebo kreditné, debetné, predplatené či iné karty. Nesiete výhradnú zodpovednosť za zachovávanie bezpečnosti svojho Počítača Mac, Podporovaných zariadení, Účtu Apple, údajov svojho Touch ID, kódov k svojim zariadeniam a akýchkoľvek iných autentifikačných prístupových údajov používaných v spojitosti so Službami (súhrnne nazývané „Prístupové údaje“). Ak autorizujete alebo povolíte niekomu inému používať váš Počítač Mac alebo Podporované zariadenia (napríklad tým, že poskytnete heslo do zariadenia tretej strane alebo iným spôsobom poskytnete svoje Prístupové údaje tretej strane), táto osoba bude môcť vykonávať platby, používať nazbieranú hodnotu alebo vykonávať iné transakcie pomocou vašich Podporovaných kariet v Peňaženke. V takom prípade budete niesť zodpovednosť za všetky platby a transakcie vykonané danou osobou.

Ak vykonáte neautorizované úpravy svojho Počítača Mac alebo Podporovaných zariadení, ako je napríklad vypnutie hardvérových alebo softvérových ovládacích prvkov (tento postup sa nazýva aj „jailbreaking“), váš Počítač Mac a/alebo Podporované zariadenia môžu stratiť nárok na prístup k Službám alebo ich používanie. Potvrdzujete, že používanie upraveného zariadenia v spojitosti so Službami je výslovne zakázané, predstavuje porušenie týchto Podmienok Apple Pay a Peňaženky a predstavuje pre nás dôvod, aby sme odmietli alebo obmedzili váš prístup k Službám.

Ak svoje zariadenie stratíte alebo vám bude odcudzené, pričom máte zapnutú funkciu Nájsť, môžete sa pomocou funkcie Nájsť alebo stránky https://icloud.com pokúsiť pozastaviť možnosť vykonávania platieb pomocou virtuálnych Podporovaných kariet na svojom Počítači Mac tým, že zariadenie prepnete do režimu Stratené. Svoje zariadenie môžete aj vymazať, pričom dôjde k pokusu o pozastavenie možnosti vykonávania platieb pomocou virtuálnych Podporovaných kariet v zariadení. Ak ste pomocou Apple Pay nastavili opakovanú platobnú transakciu, možno budete musieť kontaktovať príslušného vydavateľa alebo obchodníka a požiadať o zrušenie opakovanej platby. Zároveň by ste mali kontaktovať vydavateľa vašich Podporovaných kariet a zamedziť neoprávnenému prístupu k vašim virtuálnym Podporovaným kartám.

Ak spoločnosti Apple alebo jej pridruženým spoločnostiam nahlásite podvodnú alebo nepovolenú aktivitu, alebo ak má spoločnosť Apple alebo jej pridružené spoločnosti podozrenie na takúto aktivitu, súhlasíte s tým, že budete so spoločnosťou Apple a jej pridruženými spoločnosťami spolupracovať na akomkoľvek vyšetrovaní a že aplikujete všetky nami stanovené opatrenia na zamedzenie podvodom.

7. Obmedzenie zodpovednosti

OKREM ZRIEKNUTÍ SA ZÁRUK A OBMEDZENIA ZODPOVEDNOSTI UVEDENÝCH V LICENCII SPOLOČNOSŤ APPLE, SPOLOČNOSŤ APPLE PAYMENTS SERVICES ANI PRÍSLUŠNÉ PRIDRUŽENÉ SPOLOČNOSTI APPLE NENESÚ ŽIADNU ZODPOVEDNOSŤ ZA NÁKUPY, PLATBY, TRANSAKCIE, OBJEDNÁVKY, PLNENIE OBJEDNÁVOK, INFORMÁCIE O POTVRDENIACH ANI INÉ KOMERČNÉ AKTIVITY REALIZOVANÉ POUŽITÍM APPLE PAY ALEBO PEŇAŽENKY, PRIČOM SÚHLASÍTE S TÝM, ŽE PRI RIEŠENÍ AKÝCHKOĽVEK OTÁZOK ALEBO SPOROV V SÚVISLOSTI SO SVOJIMI PODPOROVANÝMI KARTAMI A SÚVISIACIMI KOMERČNÝMI AKTIVITAMI SA BUDETE RIADIŤ VÝLUČNE ZMLUVAMI, KTORÉ MÔŽETE MAŤ UZAVRETÉ S VYDAVATEĽOM KARTY, S PLATOBNOU SIEŤOU ALEBO S OBCHODNÍKOM.

————————————

OZNAMY SPOLOČNOSTI APPLE, SPOLOČNOSTI APPLE PAYMENTS SERVICES A PRÍSLUŠNÝCH PRIDRUŽENÝCH SPOLOČNOSTÍ APPLE 
Ak vás spoločnosť Apple, spoločnosť Apple Payments Services alebo pridružená spoločnosť Apple potrebuje kontaktovať v súvislosti so Službami, súhlasíte s tým, že budete prijímať e-mailové oznamy. Takisto súhlasíte s tým, že akékoľvek z týchto oznamov, ktoré vám pošleme elektronicky, budú v súlade so zákonnými požiadavkami na komunikáciu.